Source: http://www.vrtulniky.sk/2012/05/15/navod-ako-ziskat-preukaz-radiotelefonistu/
Timestamp: 2018-09-23 16:39:39+00:00
Document Index: 17297699

Matched Legal Cases: ['§ 3', 'Čl.1', 'Čl.2', 'Čl.3', 'Čl.4', 'Čl.5']

Návod: Ako získať preukaz rádiotelefonistu? - Vrtuľníky a helikoptéry - Vrtuľníky a helikoptéry
Obsluha vybraných rádiových zariadení
Obsluhovať vybrané rádiové zariadenia môže len fyzická osoba, ktorá má osobitnú odbornú spôsobilosť na ich obsluhu. Osobitná odborná spôsobilosť je súhrn teoretických vedomostí a praktických skúseností a znalosť všeobecne záväzných právnych predpisov súvisiacich s obsluhou vybraných rádiových zariadení. Bez osobitnej odbornej spôsobilosti môže fyzická osoba obsluhovať také zariadenia pri výcviku a školení len pod dohľadom osoby, ktorá má osobitnú odbornú spôsobilosť. Obsluhu môžu vykonávať aj osoby, ktorým úrad uznal osobitnú odbornú spôsobilosť na obsluhu vybraných rádiových zariadení. Podrobnosti o vybraných rádiových zariadeniach, o zriaďovaní skúšobnej komisie, o obsahu, rozsahu a priebehu skúšky a o osvedčeniach osobitnej odbornej spôsobilosti ustanoví všeobecne záväzný právny predpis, ktorý vydá Telekomunikačný úrad SR.
Vybrané rádiové zariadenia
Za vybrané rádiové zariadenia sa považujú:
Typy osvedčení rádiotelefonistu
A – všeobecné osvedčenie rádiotelefonistu leteckej pohyblivej služby
B – obmedzené osvedčenie rádiotelefonistu leteckej pohyblivej služby I
C – obmedzené osvedčenie rádiotelefonistu leteckej pohyblilvej služby II
Rozsah vedomostí a praxe na získanie jednotlivých druhov osvedčení podľa Prílohy k Opatreniu Telekomunikačného úradu SR zo dňa 14. apríla 2004 č. O-1/2004, ktorým sa upravujú podrobnosti o osvedčeniach osobitnej odbornej spôsobilosti na obsluhu vybraných rádiových zariadení, o zriaďovaní skúšobnej komisie a o obsahu, rozsahu a priebehu skúšky:
Právne predpisy v oblasti elektronických komunikácií, ustanovenia Rádiokomunikačného poriadku týkajúce sa leteckej pohyblivej služby.
Znalosť základných princípov rádiotelefónie.
Podrobná znalosť ustanovení Rádiokomunikačného poriadku týkajúcich sa rádiotelefonickej komunikácie, najmä časti týkajúcej sa bezpečnosti ľudského života.
Podrobná znalosť praktického ovládania a nastavovania rádiotelefónnych prístrojov.
Teoretické a praktické znalosti z elektrotechniky a rádiotechniky.
Všeobecná znalosť svetového zemepisu.
Znalosť anglického jazyka, schopnosť poslať a prijať rádiotelefonickú správu v anglickom jazyku.
Základné teoretické a praktické znalosti z elektrotechniky a rádiotechniky.
Základná znalosť anglického jazyka, schopnosť poslať a prijať rádiotelefonickú správu v anglickom jazyku.
Schopnosť poslať a prijať rádiotelefonickú správu v štátnom jazyku.
Skriptá Úvod do elektrotechniky a rádiokomunikačnej prevádzky pre poslucháčov fakulty PEDaS si môžete stiahnuť tu: uvod-do-elektrotechniky-a-radiokomunikacnej-prevadzky.pdf. Žilinská univerzita v Žiline, Fakulta prevádzky, ekonomiky dopravy a spojov, Katedra leteckej dopravy. Autori skrípt: Doc. Ing. Libor Palička, CSc., Ing. Andrej Novák, PhD., Ing. Branislav Kandera. Vydalo nakladateľstvo EDIS – 2004. Skriptá obsahujú kapitoly: Rádiokomunikačné predpisy, Rádiokomunikačná prevádzka, Elektrotechnika a rádiotechnika a Všeobecná znalosť svetového zemepisu. V prílohe nájdete Q-kódy a Požiadavky na získanie osvedčenia.
Tematické okruhy na skúšku
Tematické okruhy, ktoré je potrebné si naštudovať pre Obmedzené osvedčenie rádiotelefonistu leteckej pohyblivej služby I a II:
A. Rádiokomunikačná prevádzka
Prednostné poradie správ v leteckej pohyblivej službe
Účel rádiového zariadenia v pohyblivej leteckej službe
Technika vysielania
Volacie a pracovné frekvencie, spôsob volania
Predbežné operácie pred začiatkom vysielania
Postupy pri vysielaní na skúšku
Volanie a odpoveď na volanie
Vyslovovanie čísel a času v rádiotelefónii
Hláskovanie (slovensky, medzinárodne)
Tiesňový signál, tiesňové volanie, tiesňová správa
Medzinárodné tiesňové frekvencie
Postup pri tiesňovej prevádzke
Súrny signál, súrna správa
Bezpečnostný signál, bezpečnostná správa
Štandardné slová a frázy
Oprava a opakovanie správy
Overovanie správy a potvrdzovanie správy
Vysielanie meteorologických a iných letiskových informácií (VOLMET)
B. Elektrotechnika a rádiotechnika
Rozdiel medzi vodičom, polovodičom a izolantom
Schématické značky základných elektrotechnických obvodových prvkov
Jednotky elektrických veličín
Elektrický výkon, príkon a účinnosť
Zdroje jednosmerného prúdu a ich zapojenie
Údržba olovených a alkalických akumulátorov
Fyziologické účinky elektrického prúdu
Rozdelenie rádiových vĺn a ich šírenie
Antény, napájače, druhy
Vzťah medzi frekvenciou a dĺžkou vlny
Simplexná, semiduplexná a duplexná prevádzka
C. Rádiokomunikačné predpisy
Identifikačný znak
Medzinárodné volacie značky, ich tvorba a použitie
Vnútroštátne volacie značky, ich tvorba a použitie
Používanie falošných identifikačných znakov a signálov
Právomoc veliteľa lietadla pri palubnej rádiostanici
Rádiokomunikačné služby, ich druhy
Predmet úpravy Zákona č.610/2003 Z.z. o elektronických komunikáciách
Pojem elektronické komunikácie a telekomunikačné zariadenie
Pojem rádiové vlny a rádiové zariadenie
Elektronické komunikačné siete a ich delenie
Zriaďovanie a prevádzkovanie osobitných komunikačných sietí
Vysielacia rádiová stanica
Doklady rádiovej stanice leteckej pohyblivej služby
Povoľovanie prevádzkovania rádiového zariadenia, pridelenie frekvencií a identifikačných znakov
Nedovolené prevádzkovanie rádiového zariadenia, správne delikty
Kontrola rádiových staníc leteckej pohyblivej služby cudzími orgánmi
Pre obmedzené osvedčenie rádiotelefonistu leteckej pohyblivej služby I sa ďalej vyžaduje základná znalosť anglického jazyka a schopnosť poslať a prijať rádiotelefonickú správu v anglickom jazyku.
Prihláška na získanie preukazu rádiotelefonistu
Pilot – študent musí vykonať skúšku pre získanie vysvedčenia rádiooperátora (RO), a to obmedzené, alebo všeobecné. Táto skúška pozostáva z nasledovných predmetov: Rádiokomunikačné predpisy, telekomunikačný zákon, rádio a elektrotechnika, telekomunikačná prevádzka. Skúšky sa konajú na základe žiadosti, zaslanej na Telekomunikačný úrad SR. Prihlášku / žiadosť si môžete stiahnuť tu: telekomunikacny-urad-prihlaska-preukaz-radiotelefonistu.doc. Prihlášku zasielajte na adresu: Telekomunikačný úrad SR, Odbor správy frekvenčného spektra, Továrenská 7, P. O. Box 40, 828 55 Bratislava 24. V prípade Vašej neúčasti na skúške Vám úrad prihlášku obsahujúcu osobné údaje zašle na adresu Vášho trvalého pobytu. Prihláška obsahuje aj zápisnicu o skúške a je vhodná pre nasledujúce druhy osvedčenia rádiotelefonistu:
D – všeobecné osvedčenie operátora plavebnej pohyblivej služby
E – obmedzené osvedčenie operátora plavebnej pohyblivej služby
F – všeobecné osvedčenie rádiotelefonistu pre plavebnú pohyblivú službu
G – obmedzené osvedčenie rádiotelefonistu pre plavebnú pohyblivú službu
H – obmedzené osvedčenie rádiotelefonistu pre vnútrozemské vodné cesty
I – osvedčenie pozemného rádiotelegrafistu
J – osvedčenie operátora amatérskych staníc
K – osvedčenie operátora plavebnej pohyblivej služby LRC
L – osvedčenie operátora plavebnej pohyblivej služby SRC
Kde sa konajú skúšky?
Skúšky na získanie osvedčenia rádiotelefonistu sa vykonávajú na Telekomunikačnom úrade SR na Továrenskej ulici č. 7 v Bratislave (autobusová zastávka Wüstenrot, bus 50, 70, 78, 88 – neďaleko autobusovej stanice Mlynské nivy).
Čo si priniesť na skúšky R/T?
Na skúšku je potrebné si so sebou priniesť (pre typy A, B, C):
1. Dve rovnaké fotografie rozmeru 3 x 3,5 cm
2. Správny poplatok – kolky v hodnote 6,50 eura za overenie osobitnej odbornej spôsobilosti a 9,50 eura za vydanie osvedčenia
Slovenská pošta má k dispozícii kolky v nominálnych hodnotách 0,5 €, 1 €, 3 €, 5 €, 10 €, 20 €, 50 € a 100 €. Odporúčame kúpiť 5 kolkov po 3 € a 2 v hodnote 0,5 €.
Telekomunikačný úrad Slovenskej republiky (ďalej len „úrad“) podľa § 3 ods. 2 Opatrenia úradu č. O-1/2004 zo 14.4. 2004, ktorým sa upravujú podrobnosti o osvedčeniach osobitnej odbornej spôsobilosti na obsluhu vybraných rádiových zariadení, o zriaďovaní skúšobnej komisie a o obsahu, rozsahu a priebehu skúšky ustanovuje:
Čl.1 Zriaďovanie skúšobnej komisie
Skúšobnú komisiu (ďalej len „komisia“) zriaďuje a jej členov vymenúva a odvoláva predseda úradu.
Komisia sa skladá z predsedu komisie (ďalej len „predseda“) a ďalších troch členov. Každý člen komisie skúša jeden skúšobný predmet.
Jeden z členov komisie vykonáva funkciu tajomníka. Tajomník vedie agendu komisie, podáva informácie o skúškach a podľa pokynov predsedu zvoláva komisiu.
Čl.2 Úlohy predsedu komisie
Predseda riadi činnosť komisie a zodpovedá za jednotný, vecne správny a objektívny postup komisie.
Predseda je oprávnený rozhodovať o všetkých veciach súvisiacich so skúškou, najmä o určení miesta a termínu konania skúšky vrátane opravnej a opakovanej skúšky.
Predseda zodpovedá za vypracovanie zápisnice o skúške a vydanie osvedčenia o osobitnej odbornej spôsobilosti na obsluhu vybraného rádiového zariadenia (ďalej len „osvedčenie“)
Čl.3 Priebeh skúšky
Predseda pred začatím skúšky informuje uchádzačov o organizácii a priebehu skúšky, o ich právach a povinnostiach a o spôsobe hodnotenia odpovedí.
Predseda overí totožnosť uchádzačov podľa dokladov totožnosti.
Postupne každý člen skúšobnej komisie položí uchádzačovi 5 otázok z daného skúšobného predmetu, ich čísla zapíše do zápisnice o skúške.
Uchádzač má nárok na prípravu na každý skúšobný predmet 30 minút. Čas vymedzený na prípravu možno skrátiť len vtedy, ak s tým uchádzač súhlasí a ak vyhlási, že je pripravený odpovedať.
Každý člen komisie môže uchádzačovi položiť doplňujúce otázky, ak odpovede na základné otázky sú neúplné alebo nepresné.
Uchádzača skúša a hodnotí z každého predmetu príslušný člen komisie a hodnotenie zapíše do zápisnice o skúške.
Zápisnicu o skúške podpisuje predseda a členovia komisie.
Čl.4 Hodnotenie skúšky
Klasifikačným stupňom prospel sa hodnotí uchádzač, ktorý preukázal, že má požadovaný rozsah vedomostí a praxe a pri praktickej skúške sa nedopustil viac ako 3% chýb vo vysielaní a v príjme Morseových znakov.
Klasifikačným stupňom neprospel sa hodnotí uchádzač, ktorý na položené otázky odpovedal čiastočne alebo nepresne a len s pomocou skúšajúceho.
Ak uchádzač na skúške neprospel iba z jedného predmetu, môže vykonať opravnú skúšku.
Ak uchádzač na skúške neprospel z viacerých predmetov, môže skúšku opakovať, ale v celom rozsahu.
Čl.5 Administratívne zabezpečenie skúšky
O skúške spíše komisia zápisnicu, ktorá obsahuje:
dátum konania skúšky,
čísla položených otázok,
hodnotenie jednotlivých predmetov,
číslo príslušného osvedčenia,
podpisy všetkých členov komisie,
odtlačok pečiatky komisie,
Po celkovom zhodnotení skúšky komisiou predseda oznámi uchádzačovi výsledok skúšky, poučí ho o povinnosti zachovávať telekomunikačné tajomstvo a vydá mu osvedčenie.
Predseda skúšobnej komisie vedie evidenciu vydaných osvedčení.
Kontakty na Telekomunikačný úrad SR
V prípade potreby kontaktujte Telekomunikačný úrad prostredníctvom ďalších kontaktov na stránke: Kontakty na Telekomunikačný úrad SR
Chcete získať preukaz pilota vrtuľníka?
Pozrite si aj ďalšie informácie, ako získať preukaz pilota vrtuľníka.
Tematické okruhy: http://www.teleoff.gov.sk/index.php?ID=278
Skúšobný poriadok: http://www.teleoff.gov.sk/index.php?ID=277
Slovenský rádioamatérsky portál Hamradio.sk: Opatrenie Telekomunikačného úradu Slovenskej republiky: http://www.hamradio.sk/infoservis/opatrenie_tusr.htm
Autor: Ing. Tomáš Černaj
Autor analýzy pracuje pre TOCELABS divízia Letectvo.
TOCELABS divízia Letectvo
TOCELABS divízia Letectvo integruje letecké a internetové technológie. Ponúka špecializované služby pre letecké spoločnosti a pilotov, ako sú informačné systémy, odborné poradenstvo pri nákupe a predaji vrtuľníkov, integrované riešenia a digitalizované vedenie leteckej agendy. TOCELABS už od roku 2005 poskytuje služby a poradenstvo firmám a inštitúciám na Slovensku a v Českej republike.
Vilo Oravec 18. 5. 2012 at 16.02
Ďakujem za super článok. Aj keď sa nevenujem lietaniu, ale jachtingu, informácie mi pomohli. Niektoré predpisy sú v jachtingu iné.